钦定古今图书集成/明伦汇编/皇极典/第215卷 > 北魏
## 钦定古今图书集成/明伦汇编/皇极典/第215卷 > 北魏

### 道武帝以建国三十四年七月七日生于参合陂有梦日之祥

按《魏书道武帝本纪》：“道武帝，献明帝之子，母曰献明。
贺皇后初因迁徙，游于云泽，既而寝息，梦日出室内，
寤而见光，自牖属天，欻然有感。以建国三十四年七
月七日生太祖于参合陂北，其夜复有光明。保者以
帝体重，倍于常儿，窃独奇怪。明年有榆生于埋胞之
坎，后遂成林。弱而能言，目有光曜，广颡大耳，众咸异”
之。

### 明元帝以登国五年生

按《魏书明元帝本纪》：“明元帝，太祖长子，母曰刘贵人，
登国五年，生于云中宫。”

### 太武帝以天赐五年生

按：《魏书太武帝本纪》：“太武帝，明元帝之长子，天赐五
年生于东宫。”

### 文成帝以太平真君元年六月生

按《魏书文成帝本纪》：“文成帝，景穆皇帝之长子，真君
元年六月生于东宫。”

### 献文帝以兴光元年七月生于阴山之北

按：《魏书献文帝本纪》：“献文帝，文成帝之长子。兴光元
年秋七月生于阴山之北。”

### 孝文帝以皇兴元年八月戊申生有神光之异

按《魏书孝文帝本纪》：“孝文帝，献文帝之长子。母曰李
夫人。皇兴元年八月戊申生于平城紫宫，神光照于
室内，天地氛氲，和气充塞。帝生而洁白，有异姿。”

### 宣武帝以太和七年闰四月生有梦日之祥

按《魏书宣武帝本纪》：“宣武帝，孝文帝第二子。母曰高
夫人。初梦为日所逐，避于床下，日化为龙，绕己数匝，
寤而惊悸，既而有娠。太和七年闰四月，生帝于平城
宫。”

按《北史魏孝文昭皇后传》：“后入掖庭，时年十三。初，后
幼曾梦在堂内立，而日光自窗中照之，灼灼而热。后
东西避之，光犹斜照不已，如是数夕。后自怪之，以白
其父飏。飏以问辽东人闵宗，宗曰：‘此奇征也，贵不可
言’。飏曰：‘何以知之’？宗曰：‘夫日者，君人之德，帝王之象
也。光照女身，必有恩命及之。女避犹照者，主上来求’”，
女不获已也。昔有梦月入怀，犹生天子，况日照之征？
此女必将被帝命，诞育人君之象也。遂生宣武

### 孝明帝以永平三年三月丙戌生有神光之异

按《魏书孝明帝本纪》：“孝明帝，宣武帝第二子。永平三
年三月丙戌，帝生于宣光殿之东北，有光照于庭中。”